钦定古今图书集成/理学汇编/学行典/第227卷 > 《李孝子祠记》张岳
## 钦定古今图书集成/理学汇编/学行典/第227卷 > 《李孝子祠记》张岳

孝子，名暎，字汝明，廉之石康县海岸乡梁村人。父赐，
正统初以春秋魁岭南乡试，仕苍梧训导。母谢氏，孝
子生而颖俊，未弱冠，为人赋《梅月双清骏马图》二诗，
句语警拔，长老皆嗟异之。赐卒于任，谢氏挈丧与孝
子兄弟还乡。天顺壬午，流贼起广西延八郡境，破石
康县治，四出为暴，掠人口。若系之以质，取其货不得，
皆杀之，母谢亦在掠中。孝子哀痛辞兄，挺身入贼营
绐贼曰：“吾欲丐母命，岂敢靳货？顾货在吾母手藏，必
欲吾代释吾母归取之。吾在此，母决不忍不以货来
也。”贼信之，释谢。孝子既免其母，而家实无由得货，久
留贼所。已而贼为官军所逼，移营至遂溪县拜台村，
以前语诘孝子，遂遭贼害。其后耆民沈昱等状孝子
栖迹于石康县表章之，会县废事寝。嘉靖丙申，余行
部至永安所，距梁村不远，闻孝子事，亟索二诗读之，
果警拔不凡。又访其家，得沈昱等《状草》一篇，可谓信
据无疑。梁村故有社学一区，始自前元时，其后屡兴
屡废，至孝子之父兄，复缮葺之，以教乡人子弟，孝子
幼肄业焉。近又废。乃请于巡按御史陈公大用，即其
地立屋三闲，各有翼室，前为讲堂，其后以祀孝子。复
于永安城内为坊牌，大书“烈孝”二字，揭示通衢。盖孝子之死，于今几百年矣，一旦振发而暴著如此，岂非
一念精诚通于天地鬼神，与百世之人心固有默相
为感者耶？方其奋身诣贼，志在存母而已，母得存而
身已死，其孔氏所谓“求仁得仁”者与？梁村滨海，去郡
城二百馀里，时有科第，而人之景慕孝子者尤深表
而祠之，不但以发孝子之幽烈也。又使后之人知能
尽性蹈义以死者，穷海之滨，百岁之远，终不至泯没
无闻。中材以下，或有劝而益勉于善，其系世教岂浅
哉！